Η **Καντίλ Μπαλόχ** (ούρντου: *فوزیہ عظیم*‎, καλλιτεχνικό ψευδώνυμο της **Φούζια Αζίμ**, 17 Οκτώβριος 1990 – 15 Ιουλίου 2016) ήταν Πακιστανή ινφλουένσερ, ακτιβίστρια και μοντέλο. Όντας μια εξαιρετικά δημοφιλής, αλλά και αμφιλεγόμενη προσωπικότητα στην πατρίδα της, δολοφονήθηκε τον Ιούλιο του 2016 από τον αδελφό της, ο οποίος επικαλέστηκε λόγους τιμής. Η Μπαλόχ είχε χαρακτηριστεί από διεθνή ΜΜΕ ως η «Κιμ Καρντάσιαν του Πακιστάν».

Βιογραφία
---------

Η Μπαλόχ γεννήθηκε το 1990 στη Ντέρα Γκαζί Χαν της επαρχίας Πουντζάμπ του Πακιστάν. Προερχόταν από φτωχή οικογένεια, ενώ πριν ακόμη ενηλικιωθεί παντρεύτηκε έναν συγγενή της από την πλευρά της μητέρας της, τον οποίο χώρισε μετά από σύντομο χρονικό διάστημα, κατηγορώντας τον για κακοποίηση. Από τον γάμο της απέκτησε ένα παιδί, την επιμέλεια του οποίου αναφέρεται πως είχε ο πρώην σύζυγός της.

Έγινε γνωστή στο ευρύ κοινό της χώρας της το 2013, χάρη σε μια αποτυχημένη οντισιόν για το μουσικό ριάλιτι *Pakistan Idol*. Ακολούθησαν εμφανίσεις της σε μουσικά βίντεο κλιπ, επιδείξεις μόδας και τηλεοπτικές εκπομπές, ενώ παράλληλα ήταν εξαιρετικά δημοφιλής στα Μέσα Κοινωνικής Δικτύωσης. Παράλληλα, χρησιμοποιούσε την αναγνωρισιμότητά της για να ασκεί κριτική στις διακρίσεις εναντίον των γυναικών στο Πακιστάν, ενώ τον Ιούνιο του 2016 συνάντησή της με γνωστό μουφτή προκάλεσε ποικίλες αντιδράσεις. Το ίδιο διάστημα, η ίδια εξέφρασε δημοσίως πως ανησυχούσε για την ασφάλειά της.

Η Μπαλόχ δολοφονήθηκε το βράδυ της 15ης Ιουλίου του 2016 από έναν από τους αδελφούς της, στην οικία των γονέων τους, στην πόλη Μουλτάν. Ο θάνατός της προκλήθηκε από στραγγαλισμό. Ο αδελφός της ομολόγησε την πράξη του επικαλούμενος «λόγους τιμής», δηλώνοντας παράλληλα περήφανος, ενώ αναφέρθηκε πως και ο έτερος αδελφός της ήταν παρών στο περιστατικό. Αντιθέτως, οι γονείς της καταδίκασαν τη δολοφονία και ζήτησαν την τιμωρία του γιου τους. Ωστόσο, το 2019 οι γονείς συγχώρησαν δημόσια τους γιους τους, γεγονός που βάσει του πακιστανικού νόμου ενδέχεται να οδηγήσει στην αποφυλάκιση των δραστών.

Η δολοφονία της καταδικάστηκε από διεθνή Μέσα και διάφορες προσωπικότητες, ενώ στο Πακιστάν οι αντιδράσεις ήταν ανάμεικτες. Το 2017 προβλήθηκε από τον πακιστανικό τηλεοπτικό σταθμό *Urdu 1*, δραματική σειρά αφιερωμένη στη ζωή της Μπαλόχ με πρωταγωνίστρια τη δημοφιλή Πακιστανή ηθοποιό Σαμπά Καμάρ.

Παραπομπές
----------

1. ↑  www.abc.net.au/news/2016-07-17/brother-of-murdered-pakistan-social-media-star-arrested/7636446.
2. ↑  tribune.com.pk/story/1142996/qandeel-baloch-shot-dead-multan/.
3. ↑  (Αγγλικά) *Find A Grave*. 167109094. Ανακτήθηκε στις 9  Οκτωβρίου 2017.
4. ↑  timesofindia.indiatimes.com/entertainment/bengali/movies/news/Qandeel-Balochs-last-interview/articleshow/53226261.cms.
5. ↑  Ανακτήθηκε στις 24  Ιουνίου 2019.
6. 1 2  Qarni, Owais (16 Ιουλίου 2016). «Qandeel Baloch strangled to death by brother in suspected honour killing». *tribune.com.pk* (στα Αγγλικά). The Express Tribune. Ανακτήθηκε στις 22 Νοεμβρίου 2019.
7. 1 2 3  Τριανταφύλλη, Κική (19 Ιουλίου 2019). «Καντίλ Μπαλόχ: μια φωνή ενάντια στην καταπίεση των γυναικών». *protagon.gr*. Protagon. Ανακτήθηκε στις 22 Νοεμβρίου 2019.
8. 1 2  ««Κιμ Καρντάσιαν του Πακιστάν»: Ένα βήμα πριν την ελευθερία οι δολοφόνοι αδελφοί της». *in.gr*. In.gr. 22 Αυγούστου 2019. Ανακτήθηκε στις 22 Νοεμβρίου 2019.
9. ↑  Sucharita, Dutta-Asane (17 Ιουλίου 2018). «Book Excerpt: The Sensational Life and Death of Qandeel Baloch by Sanam Maher». *kitaab.org* (στα Αγγλικά). Kitaab. Ανακτήθηκε στις 22 Νοεμβρίου 2019.
10. 1 2 3  Zakaria, Rafia (19 Δεκεμβρίου 2018). «They Wanted Her Body». *longreads.com* (στα Αγγλικά). Longreads. Ανακτήθηκε στις 22 Νοεμβρίου 2019.
11. 1 2  Luu, Chieu· Bhatti, Shazia (26 Ιουλίου 2016). «Father of slain social media star: 'It is my desire to take revenge'». *cnn.com* (στα Αγγλικά). CNN. Ανακτήθηκε στις 22 Νοεμβρίου 2019.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 5150644919610620555
* LCCN: n2019242943
* GND: 119954938X

 |

 |